Šatur

**Šatur** () om Venäman lidn Moskvan agjan päivnouzmas. Se om municipaližen Šatur-ümbrikon (edel 2025. vot — lidnümbrikon, edel vn 2017 keväz'kud — Šaturan rajonan) administrativine keskuz da suremb lidn kahtespäi.

## Istorii
Lidnan tahond mainitase Vasilii I-ruhtinasen kirjeižiš vl 1417 i 1423 kuti Šatur-tahond (), se eziauguine nimen toižend kaičese Šatur-žilon (ven. Шатур) nimituses 15 km suvipäivlaskmha lidnaspäi. Ende pened küläd oliba Šaturan järviden randpolel. Vl 1919 zavodihe vaumičendad sauvomha Šaturan GRES:ad varatoitmaha Moskvad elektrusel, panihe žiloid: Šaturstroi, Šaturtorf, Must järv (ven. *Чёрное Озеро*). Kaikenaigaine GRES om saudud vll 1923−1925, radoi sijaližel turbhal.

Nügüdläižen eländpunktan aluz om pandud GRES:an sauvojiden žiloiden ühtištusel Šatur-radnikžilho vn 1928 semendkus. Radnikžilo sai lidnan statusad vn 1936 17. päiväl sulakud. GRES:an vägevuz ližadui vidhe kerdha koumen uden blokan sauvondan jäl'ghe vll 1966−1972. Vspäi 1989 GRES radab londuseližel gazal. Mülütihe lidnanvuittušt Kerv-žilod () lidnha vl 2004.

Šatur šingotase Šaturan GRES:al (elektruz i lämuzenergii), järedal mebel'kombinatal, mebel'kerthen edheotandal, mugažo Venäman Tedoakademijan lazeroiden da informacižtehnologijoiden tedoinstitut, i korktoiden lämuden fizikan institutan filial ratas lidnas.

## Geografijan andmused

Lidn sijadase lidnümbrikon päivlaskmas, Meščoran alangištos, 124 m ü.m.t. keskmäižel korktusel. Šaturan viž järved levitasoiš pohjoižhe lidnaspäi, kahten järven randad mülüdas lidnha: Pühäjärv () i Muromanjärv. Rujopoligon radab suvhe lidnfartaloišpäi.

Matkad Moskvhasai (Moskvan rengazavtotehesai) om 122 km päivlaskmha avtoteidme. Lähembaine lidn om Rošal' kaks'kümnes ühtes kilometras pohjoižpäivnouzmha orhal.

*Šatur*-raudtestancii radab lidnan päivlaskmas vspäi 1924 «Moskv (Kazanin päraudtestancii) — Murom»-keskustal.

## Eläjad
Vl 1939 lidnan ristitišt oli 15 122 eläjad, vl 1959 — 19 629 eläjad. Vn 2010 Venäman rahvahanlugemižen mödhe lidnan eläjiden lugu oli 32 885 ristutud, rajonan (nüg. ümbrik) nell' ühesandest. Kaik 33 222 eläjad oli lidnas vl 2017. Kaikiš suremb ristitišt om enamba 30 tuhad eläjid vspäi 1989 (33 412 rist. vl 2016, 38 230 rist. vl 2021).

Rahvahad (ozutadud rahvahudenke vl 2010): venälaižed — 95,6 %, toižed rahvahad — 4,4 %.

Ortodoksižen hristanuskondan viž pühäpertid oma saudud da avaitud lidnas: nell' jumalanpertid i časoun'.

## Openduz
Lapsiden opendusen aluzkundad oma koumetoštkümne nomeruidud päivkodid (nomer 2, 4, 5, 11, 14..16, 21, 23..26, 28), kaks' aluzškolad (nomer 5 i Kerv-mikrorajonan), koume keskškolad (nomer 1, 2, 4), licei, škol-internat lapsiden täht tervhuden röunatud voimusidenke, ümbrikon ližaopendusen *Sozvezdije*-keskuz («Tähthišt»), čomamahtoiden škol N.N. Kalininan nimed, lidnan sportškol.

Šaturan energetine tehnikum i Moskvan agjan medicinižen kolledžan Šaturan filial (ende Šaturan medkolledž) oma lidnan professionaližen opendusen aluzkundoikš.

## Galerei

Администрация Шатурского района 2.JPG|Ümbrikon tobmuden sauvuz (2015)
Shatura new martyr and confessors temple.JPG|Šaturan moknikoiden i hengenavaidamižen papiden puine jumalanpert', vn 2010 nägu
Power Plant at Shatura city.jpg|Šaturan GRES vl 2019
IplitRAN.JPG|Lazeroiden da informacižtehnologijoiden tedoinstitut vl 2006
Shatura LeninSquare1 011 7557.jpg|Kul'turkeskuz Nariman Narimanovan nimed (vn 2020 redukun olend)
Дворец спорта в Шатуре.jpg|*Šatura*-sportpert'kulu (2006)
Shatura bus station.jpg|Avtobusstancii vl 2007
Платформа на станции Шатура.JPG|*Šatur*-raudtestancii vl 2015


## Homaičendad


## Irdkosketused
* Lidnümbrikon tobmuden aluzkundoiden oficialine sait (''shatura.ru'').